Dié Schuster-flieks nou permanent van Showmax verwyderDie aanlyn stromingsdiens Showmax het Vrydag bevestig dat hy vyf van Leon Schuster se flieks permanent gaan verwyder. Een van Schuster se flieks is weer op Showmax beskikbaar. Maroela Media het vroeër berig Showmax het ses van Schuster se flieks tydelik van sy platform verwyder vir hersiening in die lig van die #Blacklivesmatter-betogings in die VSA. Die films You Must Be Joking! (1986), You Must Be Joking Too! (1987), Oh Schucks … It’s Schuster! (1989), Sweet ŉ Short (1991), Schucks! Pay Back The Money! (2005) en Frank & Fearless (2018) is verlede week vir hersiening verwyder om te bepaal of dit moontlik “rasse-onsensitief” is. Showmax het gesê ná die hersiening is slegs Frank & Fearless weer beskikbaar op die platform. “Die ander vyf sal nie beskikbaar wees nie. Ons besef die flieks is ŉ produk van hul tyd en is geskep met ŉ positiewe doel,” aldus ŉ verklaring. “Showmax is ŉ vermaakdiens en ons keur nie die siening of optrede goed wat in flieks of reekse op ons platform plaasvind nie. Dit is nie ons plek om vir mense te sê wat reg of verkeerd is of wat hulle aanstootlik moet vind nie. Maar ons sal besluite neem oor inhoud waarmee ons gemaklik is om te vertoon.” Showmax het gesê soortgelyke platforms, waarvan hy deel is, het ŉ rol om te speel om mense saam te bring deur gedeelde ervaring. “Ons wil nie wegskram van polariserende gesprekke nie, maar ons wil ook nie verdeeldheid saai nie. Ons gaan nie altyd die balans regkry nie, maar ons sal ons bes doen om te luister en uit ons foute te leer.” Maroela Media het vroeër berig sosialemediagebruikers is verdeel oor die besluit met sommige wat voel dat Schuster se films geen kwaad doen nie en dat dit juis rasse met mekaar vereenselwig op ŉ humoristiese wyse. Ander was egter ten gunste van Showmax se besluit aangesien hulle voel dat Suid-Afrika meer bewus moet wees van die euwels van die gebruik van “blackface” in rolprente. “My flieks verenig mense, dit dryf nie mense uitmekaar nie,” het Schuster vroeër aan Maroela gesê. “My doelwit was nog altyd om mense sover te kry om saam te staan as een.” Hy was uit die veld geslaan toe ŉ joernalis hom gebel het oor sy films wat van Showmax se platform verwyder is. “Ek het amper ŉ hartaanval gekry. Ek is in die gesig gevat. Dit is my beroep. Dit voel asof alles tevergeefs was. Dit is asof jy byna 40 jaar lank aan jou droomhuis bou en dan eendag kom ŉ tornado en verwoes daardie huis,” verduidelik hy. Schuster het gesê hy is kwaad oor Showmax se besluit. “Hoe is dit ŉ demokrasie as hulle met jou kuns moeilikheid soek? Dit is onregverdig. Ek is die slagoffer van wat in Amerika aangaan,” verduidelik hy. Schuster hou vol dat hy geen rassistiese bedoeling met sy films het nie, maar slegs een doel voor oë: om sy kykers, van alle rasse, te vermaak. “Ek doen dit vir die fun, om die mense te laat lag. Die lewe en hierdie land is so swaarmoedig. Ons het veral nou hierdie soort flieks nodig.”